مصطفائی تحریک پاکستان

مصطفائی تحریک پاکستان ایک غیر سیاسی، محب ِوطن اور سنجیدہ سوچ کے حامل صالح افراد پر مشتمل ایک مذہبی ،فلاحی تنظیم ہے۔جو لسانی ،مذہبی ،معاشرتی اور فرقہ وارانہ تعصبات سے پاک سوچ کی حامل ہے۔اور مثبت سوچ کے ساتھ مصطفائی معاشرے کے قیام کے لیے کوشاں ہے۔جو ہر انسان کے لیے امن و سلامتی ،عدل و انصاف، ترقی و خوش حالی اور فلاح و نجات کا ضامن ہو۔ تقریبا 28 سال پہلے سابقین ِ انجمن نے اس کی بنیاد رکھی۔ ہر سال 25 جولائی کو یومِ تاسیس کی شاندار اور پر عزم تقریبات پاکستان بھر میں منعقد ہوتی ہیں۔ ڈاکٹر ظفر اقبال نوری اور میاں فاروق مصطفائی مختلف ادوار میں اس کے مرکزی امیر کی ذمہ داری نبھاتے رہے۔
انجمن طلبہ اسلام، وطنِ عزیز کے محب ِ وطن طلبہ کی ملک گیر تنظیم ہے جو طلبہ میں محبت رسول ﷺ اور خدمت ِ انسانیت کے جذبو ں کو پروان چڑھانے کے لیے اپنی ابتدا سے ہی سر گرمِ عمل ہے۔ جو طلبہ اپنی تعلیم مکمل کرکے عملی زندگی میں قدم رکھتے ہیں،انجمن، ایسے افراد کو سابق/رفیق قرار دے کر اُن کو تنظیم سے فارغ کر دیتی ہے۔ عملی زندگی میں قدم رکھنے کے بعداُن کا تنظیم سے رابطہ منقطع ہوجاتا ہے۔ اگراُنہیں خود دلچسپی نہ ہو تو انھیں انجمن کے معاملات کا کچھ پتہ ہی نہیں چلتا اورعموماً اچھا خاصا تحریکی فرد عدم رابطے کی وجہ سے تنظیم، تحریک، تبدیلی اور انقلاب، سب سے لاتعلق ہوجاتا ہے۔ اپنے دور ِ طالب علمی میں نمایاں تحریکی و تنظیمی کردار ادا کرنے والے، بعد میں غم ِجاناں اور غمِ دوراں کی نذر ہوکر کوچہء گمنامی کے مکیں بن جاتے ہیں۔ انجمن کے داخلی تنظیمی ماحول کے باعث رفقا ِانجمن کی فکر بھی کسی حد تک شخصیت پرستی کے رجحان سے خالی اور اجتماعی،مشاورتی اور جمہوری انداز کی حامل رہی ہے، جس کے سبب ان کے لیے ہر تنظیم اور ہر رنگ میں ڈھلنا خاصا دشوار ثابت ہوا ہے۔
تاہم انجمن طلبہ اسلام کے سابقین کو ایک پلیٹ فارم پر لانے اور انھیں ایک لڑی میں پرونے کی ضرورت ہر دور میں محسوس کی جاتی رہی ہے۔ اس ضمن میں کئی مرتبہ انجمن کے سابقین کے مختلف اجلاس منعقد ہوئے اور سابقین کی مختلف تنظیمات کا قیام عمل میں لایا گیا۔ مختلف ادوار میں قائم کی جانے والی سابقین کی بعض تنظیموں کے نام یہ ہیں: مجلس معاونین، اہلسنت ویلفیئر سوسائٹی، مجلس رفقا، المصطفی ویلفیئر سوسائٹی، محاذ اسلامی، مجلس رفقا اسلام بعض سابقین نے اپنے طور پرمقامی سطح پر بھی مختلف تنظیمیں قائم کیں۔
مورخہ 7 دسمبر1990ء کوانجمن طلبہ اسلام کے سابق صدر حمزہ مصطفائی کی شادی کے موقع پر رفقا انجمن کو اسلام آباد میں مل بیٹھنے کا موقع ملا۔ اس غیر رسمی اجلاس میں ڈاکٹر محمد ظفر اقبال نوری کو ذمہ داری سونپی گئی کہ وہ رفقا انجمن کی تنظیم کے لیے، رفقا کا اجلاس طلب کریں۔ بعد میں اس ضمن میں کئی نشستیں و مشاورتیں ہوئیں، بالآخر ایک اجلاس 25جولائی1991ء کو ادارہ تعلیماتِ اسلامیہ راولپنڈی میں طلب کیا گیا جس میں ان افراد نے شرکت کی۔
 اسلام آباد،  ڈاکٹر محمد ظفراقبال نوری،میاں فاروق مصطفائی، محمد اسلام نشتر محمد اسلم الوری 
 راولپنڈی،  احمد وقار مدنی، شاہد حنیف،خواجہ صفدر امین، حمزہ مصطفائی کراچی،  محمد حنیف حاجی طیب، محمد اشرف لودھی جہلم،نیاز احمد چودھری،محمد رشید چودھری، محمد زاہد حسین ساہی- سیالکوٹ،  رشید تابانی۔ گوجرانوالہ، اشفاق احمد چودھری مرحوم، سرگودھا،  غلام مرتضیٰ سعیدی۔ لاہور، محمد طاہر انجم ملتان ، ڈاکٹر محمد تسلیم قریشی،وسیم ممتاز ایڈووکیٹ۔
  میانوالی، محمد اشفاق چغتائی(مرحوم۔ مظفر آباد،   سید صابر حسین ترمذی،  کوٹلی، محمد اسحاق ظفر(مرحوم)۔
اجلاس میں مصطفائی تحریک کے نام سے رفقا انجمن کی ایک تنظیم کا قیا م عمل میں لایا گیا۔ تنظیم کا مرکزی امیر، ڈاکٹر محمد ظفر اقبال نوری اور جنرل سیکریٹری احمد وقار مدنی کو منتخب کیا گیا۔ 1993-1994 میں غلام مرتضی سعید ی، مصطفائی تحریک کے جنرل سیکریٹری رہے۔ظفر اقبال نوری صاحب کے امریکا جانے کے بعد 14جون1998ء کو لاہور میں منعقدہ اِجلاس میں تنظیم کے دوسرے امیرکی ذمہ داری حافظ طارق محمود رضا اور جنرل سیکریٹری کی شمس المصطفیٰ اسدی کو سونپی گئی۔
1-2، اگست1998ء کو جامعہ نعیمیہ لاہور میں منعقدہ، مصطفائی تحریک کی مرکزی مشاورتی کونسل کے اجلاس میں ”مصطفا ئی تحریک“کے دستور العمل کی منظوری دی گئی، جس میں تحریک کا نصب العین ”مصطفائی معاشرے کا قیام جو امن و سلامتی، عدل و انصاف، ترقی و خوش حالی اور فلاح و نجات کا ضامن ہے“، درج کیا گیا۔ مصطفائی تحریک کا پہلا مرکزی کنونشن” عظیم تر پاکستان کنونشن“کے عنوان سے 16اگست 1998ء کو الحمرا ہال لاہور میں ہوا۔ 24 اکتوبر 1999ء کومرکزی اجلاس منعقدہ لاہور میں تحریک کے تیسرے امیر ڈاکٹر عبد الرحیم اور سیکریٹری جنرل سلیم ہاشم نامزد ہوئے۔ 5نومبر 2000ء کو الحمرہ ہال لاہور میں منعقدہ مرکزی”جاگ رہا ہے پاکستان کنونشن“ میں جناب غلام مرتضیٰ سعیدی، تحریک کے مرکزی امیراورجاویداقبال صدیقی مرکزی سیکریٹری جنرل منتخب کیے گئے۔
 6-5 اپریل2003ء کو جامع مسجد انوار ِ رسالت فیصل ٹاؤن لاہور میں مرکزی ”تجدید ِ عہدِ وفا کنونشن“ ہوا جس میں محمد یعقوب قادری(شہیدیکم اگست2013ء، نواب شاہ) کو تحریک کا مر کزی امیر اور خواجہ صفدر امین نوری کو مرکزی سیکریٹری جنرل منتخب کیا گیا۔
 23-22مارچ2005ء کو راولپنڈی میں منعقدہ مرکزی ”مصطفائی رضا کار کنونشن“ میں میاں فاروق مصطفائی، مصطفائی تحریک کے مرکزی امیر اور جاوید مصطفائی مرکزی سیکریٹری جنرل منتخب ہوئے۔ 24ستمبر2017 ء کو لاہور میں منعقدہ انتخابی اجلاس میں غلام مرتضی سعیدی، تحریک کے مرکزی صدر اور حافظ محمد قاسم مصطفائی سیکریٹری جنرل منتخب ہوئے
22دسمبر2019ء کو غلام مرتضی سعیدی اور حافظ قاسم مصطفائی دوبارہ تحریک کے بالترتیب مرکزی امیر و سیکریٹری جنرل منتخب ہوئے۔ مصطفائی تحریک نے رفقا کو متحرک و منظم کر نے کے لیے کئی پروگراموں اور منصوبوں کا انعقاد اور اجرا کیا۔ تحریک نے مختلف مواقع پر تعلیمی اور سماجی خدمت کے شعبے میں بھی کار ہائے نمایاں انجام دیے، جنھیں اعلیٰ حکام اور صاحبانِ فکر و دانش نے خراجِ تحسین پیش کیا گیا۔
مصطفائی تحریک نے معیاری تعلیم کے فروغ کے لیے مصطفائی فاؤنڈیشن بھی قائم کی جس کے تحت ملک بھر میں 100سے زائد مصطفائی ماڈل اسکولز کا قیام عمل میں لایا گیا۔ علاوہ ازیں پاہڑیانوالی ضلع منڈی بہاؤ الدین میں ڈاکٹر میاں محمد صدیق ارائیں نے مصطفائی گرلز کالج اورفیصل آباد میں مرحوم عطاء المصطفیٰ نوری نے مصطفائی خواتین کالج جیسے معیاری تعلیمی اداروں کی بنیاد رکھی۔ مصطفائی اسکولز مستقبل کے معماروں کو، تعلیم و تربیت کے جوہر اور تعاون و ہمدردی کے زیور سے آراستہ کرنے کے ساتھ اُن میں ایک ولولہ تازہ پیدا کرنے کے لیے کوشاں ہیں۔ ان اسکولوں میں ہر ماہ پیر کے روز ”یومِِ النبی“ منا یا جا تا ہے، جس کا مقصد مسلمان طلبہ میں اپنے نبی سے محبت کے جذبوں کو پروان چڑھا نا ہے۔ تحریک ہر سال مستحق طلبہ میں نصابی کتب اور اسکول بیگ کی تقسیم کے پروگرام بھی منعقد کرتی رہتی ہے۔ فاؤنڈیشن نے ہم خیال تنظیموں کے شانہ بشانہ 2005ء کے زلزلے، 2010ء کے دریائی سیلاب اور 2011ء کی تباہ کن بارشوں میں متاثرین کی امداد و بحالی کے لیے یاد گار خدمات سر انجام دیں، جنھیں اعلیٰ حکام اور صاحبانِ فکر و دانش نے دل کھول کر خراجِ تحسین پیش کیا۔ مصطفائی کمیونٹی ڈیو یلپمنٹ پروگرام کے تحت خدمت ِانسانیت کاایک اہم کام، لوگوں کو پینے کا پانی فراہم کرنا ہے، جس کے تحت دور دراز کے غریب علاقوں میں کنویں کھدوائے گئے اور پانی صاف کرنے کے پلا نٹس نصب کیے گئے۔ جس طرح دعوت اسلامی میں بہت سے چیزیں لفظ ”مدنی“سے اور جمعیت علماء پاکستان میں لفظ ”نورانی“ سے منسوب ہیں، اسی طرح مصطفائی تحریک میں کئی چیزیں ”مصطفائی تحریک“ کے لفظ سے منسوب ہیں۔ مثلاً مصطفائی ریلی، مصطفائی لنگر، مصطفائی برادری، مصطفائی معاشرہ،مصطفائی اسکول،مصطفائی کنونشن، مصطفائی رضا کار، مصطفائی نیوز وغیرہ۔ غلام مرتضی سعیدی مرکزی امیر ہے سیشن 2024 تا2025 کے لیے منتخب ہوئے ہے۔ مصطفائی معاشرے کی تشکیل۔مقاصد پاکستان کی تکمیل کے لیے ۔ درویش صفت ،اعلٰی تعلیم یافتہ اور بردبار طبیعت کے مالک جناب غلام مرتضٰی سعیدی ضلع سرگودھا کے ایک متوسط حیثیت کے کاشتکار ہیں۔ مصطفائی تحریک تعلیم ، صحت ،انصاف اور فلاح کے مختلف شعبوں کے ساتھ ساتھ صحت مند ذہن سازی کے لیے بھی سرگرمِ عمل ہے۔ جس کی مثال شادابی ِپاکستان مہم ہے۔اور اس مہم کے دوران ہر سال پورے پاکستان میں ہزاروں کی تعداد میں پودے لگا کر زبردست شجر کاری کی جاتی ہے۔ اور شجر کاری کی حوصلہ افزائی کی مہم چلائی جاتی ہے۔سیلاب ہو یا زلزلہ، ڈینگی ہو یا کروناجیسی قدرتی آفات مصطفائی تحریک پاکستان نے برادر تنظیمات کے ساتھ مل کر اپنی ذمہ داریاں احسن طریقے سے نبھائی ہیں۔